**Latvijas amatierteātru iestudējumu skate “Gada izrāde 2019”**

**Rīgas reģiona skate**

 **Pjērs Barijē, Žans Pjērs Gredī RĪTDIENA VĒL TĀLU**

**Ogres teātris**

**Režisors Jānis Kaijaks**

**Atis Rozentāls, teātra kritiķis, laikraksta “Diena” žurnālists :**

Veiksmīgs piemērs, kā tā dēvētajā “gudrajā komēdijā” uzrādīt lieliskas mākslinieciskas kvalitātes, uzturot labu temporitmu un ļaujot aktieriem spēlēt interesantus raksturus. Dažiem tēlotājiem pašlaik gan piemīt tieksme mazliet pārcensties, pārakcentēt komismu (Barbjē jaunkundze, vietumis vecmāmiņa), taču kopumā izrāde rit vienā elpā. Veiksmīgs skatuves noformējums, gaismu partitūra, muzikālais noformējums, kustību režija. Galvenās lomas tēlotājai Astrai Kolbergai arī ir iespēja spēlēt vēl brīvāk, bez sasprindzinājuma, ļauties situācijai pilnībā, bet atsevišķas ainas aktrise nospēlē ļoti pārliecinoši (piemēram, kad meita pasaka, ka ir “nocēlusi” mātei Ediju, arī varones saspēle ar bijušo vīru). Viens no veiksmīgākajiem, organiskākajiem aktierdarbiem ir Guntis Kolbergs Ervē lomā, savukārt Ernests Greizis gan ir vecāks par savu varoni, tomēr jauneklīgu aizrautību un šarmantu vīrišķībir täalu reu parāda ļoti pārliecinoši. Izrādē neuzbāzīgi, bet precīzi iezīmēta tēma – galvenās varones tiesības pašai lemt par savu dzīvi un ļauties šķietamam neprātam par spīti sabiedrības aizspriedumiem. Režisors to izdara bez didaktikas un saglabājot komēdijas vieglumu. Tādējādi skatītājs iegūst ko vairāk par labu izklaidi, un atgādinājums par cilvēciskām vērtībām šai saspringtajā laikā ir ļoti apsveicams.